Opwindende nuus: ATKV Goudini-Spa is oop vir besprekings | ATKV-Oorde
Opwindende nuus: ATKV Goudini-Spa is oop vir besprekings
Dit is met groot opwinding dat die ATKV-bestuur die volgende inligting meedeel. ATKV-Goudini Spa is oop vir besprekings. Skakel gerus die oord by 023 349 8100 of bespreek aanlyn by https://www.atkvoorde.co.za/bespreek/.
Om gesondheiddoeleindes sal u sien dat onnodige items, soos strooikussings ens., uit die eenheid verwyder is.
Skoonmaakdienste vir die eenhede, buiten voor aankoms en na vertrek, word vir die res van 2020 nie meer ingesluit nie. Gaste wat die diens verlang (skottelgoed en vloere was, badkamers/kombuise skoonmaak), moet tydens bespreking aandui dat hulle die diens benodig, waarvoor ŉ bykomende fooi gehef sal word. Ons sal altyd u braaiplek, kaggel (waar van toepassing) en die vullisdromme buite skoonmaak.
Eenhede sal gereeld tussen aankomste met higiëniese middels berook word, en sal vir gebruik roteer word, sodat die moontlikheid vir infeksies verminder kan word en om kans te gee vir die beroking om behoorlik gedoen te word. (ŉ Gesondheidsertifikaat sal vir elke eenheid deur die verskaffer uitgereik word.)
Besprekings word beperk tot ŉ besetting van 40% gedurende die infasseringsperiode, om sosiale tussenruimtes te kan handhaaf.
Minigholf: Slegs 'n beperkte aantal spelers sal per sessie toegelaat word.
Wipmatte: Slegs een persoon per mat in sessies van 15 minute.
Onderdak binnenshuise swembad: Slegs 45 minute per sessie en 30 minute vir ontsmetting.
Buitenste swembaddens: Slegs ŉ beperkte aantal persone toegelaat, sodat sosiale tussenruimtes behou kan word.
Dagbesoeke is gesluit en geen besoekers aan gaste word toegelaat nie.
Ons waardeer u geduld en verwelkom ook u mening. Ons sal steeds met die “nuwe normaal” streef om te verseker dat elke gas wat ons oord besoek sy/haar vakansie ten volle geniet en lekker by ATKV-Goudini Spa ontspan. Ons wag op u aankoms.